《峡州程彦彪签判赋桃花菊读之良有佳致嗣韵敬呈觉其东涂西抹也》
宋代·阳枋

群芳发天机，妍媸太纷竞。秋菊繁有徒，色以黄为正。

渊明具卓识，主一无多柄。日锄三径荒，取友霜松劲。

后人悦纷华，逐物情其性。不见黄居中，方隅靡从令。

绿衣尊间色，心忧切吟咏。陶菊抱幽姿，汉广绝游泳。

红紫杂赋形，变化理难竟。妖娆妒端庄，超乘誇捷径。

黄花秋露中，心与晚色净。品类富脂铅，盛服妆亦靓。

佛头诧奇装，桃花卑异姓。殿荷呼是兄，先梅可称孟。

就中甘作君，今古有同敬。伊其标上药，隐居重题评。

汲泉撷芬英，神功治未病。味真乏佳色，苦坐芳筵屏。

轻身引华年，蓍龟堪鉴镜。独立傲秋霜，高风谁景行。

嘉哉夷齐贤，不仕西周盛。解约紫茱君，梗桧延福庆。

登高睨八荒，期活苍生命。君家瓮头春，胚腪归酒圣。

作者简介：阳枋（1187-1267），字正父，原名昌朝，字宗骥，合州巴川（今重庆铜梁东南）人。居字溪小龙潭之上，因号字溪。